Rowers dreig 3-jarige, skiet hondReaksiebeamptes buite die toneel. (Foto: Reaction Unit South Africa) Gewapende rowers het gedreig om ŉ driejarige seuntjie te skiet as sy gesin nie hul waardevolle items oorhandig nie. Reaction Unit South Africa het gesê reaksiebeamptes is Saterdag omstreeks 08:00 na ŉ huis in Frasers in Tongaat in KwaZulu-Natal nadat hulle ŉ noodoproep ontvang het dat ŉ snoepwinkel in ŉ omgewing bekend as Jans Corner, beroof word. Die vrou wat gebel het, het ook gesê skote word afgevuur. Luidens ŉ verklaring van die eenheid is vier gewapende mans die winkeltjie binne. Terwyl twee van hulle die winkel beroof het, is die ander twee na die eienaar se huis op dieselfde perseel en is sy gesin daar aangehou. “Die gewapende mans het gedreig om die sakeman se driejarige seuntjie te skiet as hulle nie hul waardevolle besittings oorhandig nie. Nadat hulle kontant en juwele gebuit het, is hulle by die huis uit. Hulle het op pad uit die gesin se hond doodgeskiet omdat die dier vir hulle begin blaf het,” lui die verklaring. Die rowers het in ŉ silwergrys Honda Ballade gevlug.